# מסלול הטבה מס' 36 – עידוד חדשנות טכנולוגית בתעשיית הייצור

## כללי

* 1. הרשות הלאומית לחדשנות טכנולוגית (להלן: "**רשות החדשנות**") מסייעת ומעודדת, במישרין או בעקיפין, חדשנות טכנולוגית בתעשייה בישראל באמצעות מגוון מסלולים, כלים ופעולות המבוצעים על ידיה.
  2. מחקרים בעולם מצביעים באופן ברור, כי חדשנות טכנולוגית מהווה מרכיב חשוב בבניית מגזר יציב ובר קיימא של חברות בתחום תעשיית הייצור, וכי חדשנות טכנולוגית זו, תעניק להן יתרונות תחרותיים, ותאפשר להן להתמודד בהצלחה בשוק ולהשיא תשואה עודפת למשק. הישגים אלו יושגו באמצעות פיתוח מוצרים חדשניים או על ידי פיתוח והטמעה של תהליכי ייצור מתקדמים בעלי חדשנות טכנולוגית.
  3. מטרת מסלול הטבה מס' 36 של רשות החדשנות - עידוד חדשנות טכנולוגית בתעשיית הייצור (להלן: "**מסלול ההטבה**") - הינה לעודד מחקר, פיתוח או חדשנות טכנולוגית ואת הטמעתם בחברות תעשיית הייצור ובחברות תעשיית הייצור העילית / מעורבת עילית. על מנת להשיג מטרה זו, נקבעו מסלולי המשנה המפורטים להלן, בכדי ליצור תמריץ לחברות להשקיע בתכניות מחקר, פיתוח או חדשנות טכנולוגית, המעודדות צמיחה ושיפור הפריון.

## הגדרות

במסלול הטבה זה, לרבות מסלולי המשנה המפורטים בסעיף 4, תיוחד למונחים הבאים ההגדרה המופיעה בסעיף זה, זולת אם נאמר אחרת בחוק החדשנות, בגוף מסלול ההטבה או במסלולי המשנה המפורטים בסעיף 4. מונח שלא הוגדר במפורש במסלול זה - תינתן לו המשמעות בהתאם לחוק החדשנות -

* 1. "**אתר האינטרנט**"

אתר האינטרנט של רשות החדשנות.

* 1. "**חברת תעשיית ייצור**"

כל אחד מאלה:

* + 1. תאגיד אשר התאגד כדין במדינת ישראל ופועל בהתאם לדיני מדינת ישראל, ואשר מרבית הכנסתו (למעלה מ-50%), בשנה שקדמה להגשת הבקשה במסגרת מסלול ההטבה, נבעה מייצור תעשייתי של מוצרים בענפי הטכנולוגיה המסורתית או בענפי הטכנולוגיה המעורבת-מסורתית על פי הגדרתם במועד הגשת הבקשה.
    2. תאגיד אשר התאגד כדין במדינת ישראל ופועל בהתאם לדיני מדינת ישראל, ואשר לא נזקפו לו הכנסות בשנה שקדמה להגשת הבקשה, אולם מרבית הכנסתו (למעלה מ-50%), בשנה שבה הוגשה הבקשה במסגרת מסלול ההטבה, נבעה מייצור תעשייתי של מוצרים בענפי הטכנולוגיה המסורתית או המעורבת-מסורתית על פי הגדרתם במועד הגשת הבקשה.
    3. תאגיד אשר התאגד כדין במדינת ישראל ופועל בהתאם לדיני מדינת ישראל, ואשר טרם נזקפו לו הכנסות מייצור תעשייתי, יידרש להוכיח כי הוא מבצע פעולות המעידות על היערכות לייצור תעשייתי של מוצרים בענפי הטכנולוגיה המסורתית או המעורבת-מסורתית.
  1. "**חברת תעשיית ייצור עילית / מעורבת-עילית**"
     1. כל אחד מאלה, ובלבד שבמועד הגשת הבקשה מספר עובדי הייצור הינו לפחות 30% מכלל העובדים, אך לא פחות מ-3 עובדים, ומספר עובדי המו"פ בו לא יעלה על 25 עובדים:
        1. תאגיד אשר התאגד כדין במדינת ישראל ופועל בהתאם לדיני מדינת ישראל, ואשר מרבית הכנסתו (למעלה מ-50%) בשנה שקדמה להגשת הבקשה במסגרת מסלול ההטבה, נבעה מייצור תעשייתי של מוצרים בענפי הטכנולוגיה העילית והמעורבת-עילית על פי הגדרתם במועד הגשת הבקשה.
        2. תאגיד אשר התאגד כדין במדינת ישראל ופועל בהתאם לדיני מדינת ישראל, ואשר לא נזקפו לו הכנסות בשנה שקדמה להגשת הבקשה, אולם מרבית הכנסתו (למעלה מ-50%), בשנה שבה הוגשה הבקשה, נבעה מייצור תעשייתי של מוצרים בענפי הטכנולוגיה העילית והמעורבת-עילית על פי הגדרתם במועד הגשת הבקשה.
     2. תאגיד אשר התאגד כדין במדינת ישראל ופועל בהתאם לדיני מדינת ישראל, אשר מספר עובדי המו"פ בו לא יעלה על 25 עובדים ואשר טרם נזקפו לו הכנסות מייצור תעשייתי, יידרש להוכיח כי הוא מבצע פעולות המעידות על היערכות לייצור תעשייתי של מוצרים בענפי הטכנולוגיה העילית או המעורבת-עילית.
  2. "**העברת זכויות ייצור**", "**חדשנות טכנולוגית**", "**מחקר**", "**מוצר**", "**מוצר חדש**", "**מנכ"ל רשות החדשנות**", "**פיתוח**", "**שיפור מהותי במוצר קיים**", "**שיפור מהותי בתהליך קיים**" או "**ראש רשות החדשנות**"

כהגדרת מונחים אלה בחוק החדשנות.

* 1. "**היערכות לייצור תעשייתי**"

פעולות שמטרתן הקמת מפעל יצור בישראל, הכוללות לפחות שתיים מתוך הפעילויות הבאות: (1) חתימה על הסכם רכישה, חכירה, שכירות או שכירות משנה לצורך קיומו של מבנה זמין ומתאים לביצוע פעילות יצור; (2) רכישת מכונות לטובת תהליך יצור; (3) העסקת כוח אדם ייעודי לייצור (מנהל יצור, מהנדס תהליך וכיוצא באלה); (4) אישור מענקי תמיכה ממשלתיים להקמת מפעל; (5) הכנת תכנית עסקית מפורטת להקמת מפעל הכוללת הצגת מקורות מימון העומדים לרשות החברה לצורך השלמת ההיערכות לייצור.

* 1. "**חוק החדשנות**"

החוק לעידוד מחקר, פיתוח וחדשנות טכנולוגית בתעשייה, התשמ"ד-1984.

* 1. "**ענפי הטכנולוגיה המסורתית**"**,** "**ענפי הטכנולוגיה המעורבת-מסורתית**"או"**ענפי הטכנולוגיה המעורבת-עילית**", "**ענפי הטכנולוגיה העילית**"

כהגדרת מונחים אלה במדריך הסיווג האחיד של הלשכה המרכזית לסטטיסטיקה במהדורתו האחרונה.

* 1. "**שיעור הערך המוסף**"

סכום עלויות ייצור המבוצע במדינה מסוימת, בניכוי עלויות שיובאו לצורך הייצור לאותה מדינה, ביחס למחיר המוצר בשער המפעל.

* 1. "**שליטה**" ו"**בעל ענין**"

כמשמעותם בחוק ניירות ערך, התשכ"ח-1968.

* 1. "**תכנית**"

תכנית שנתית או רב שנתית למחקר או פיתוח, המורכבת מתיק אחד או יותר, לפי תנאים שייקבעו במסלול הטבה זה.

* 1. "**תיק**"

בקשה לקבלת הטבה מכוח מסלול הטבה זה, בתקופה של עד 12 חודשים, במסגרת תכנית.

## הוועדה

## הרכב הוועדה

ועדת המחקר של מסלול הטבה זה (להלן: "ועדת המחקר") תשמש כוועדת המחקר כמשמעותה בחוק החדשנות, לצורכי מסלול זה, ואלה הם חבריה:

* + 1. ראש רשות החדשנות – חבר ויושב ראש הוועדה;
    2. המנהל הכללי של רשות החדשנות – חבר וממלא מקום יושב ראש הוועדה;
    3. שלושה עובדי רשות החדשנות שימנה המנהל הכללי של רשות החדשנות - חברים;
    4. שני עובדי משרד הכלכלה והתעשייה בעל תואר אקדמי בתחומים הנוגעים לעבודת הוועדה, שימנה המנהל הכללי של משרד הכלכלה והתעשייה – חברים;
    5. נציג הממונה על התקציבים במשרד האוצר שימנה שר האוצר – חבר;
    6. נציג החשב הכללי במשרד האוצר שימנה שר האוצר – חבר;
    7. שלושה נציגים מקרב הציבור בעלי ניסיון תעסוקתי או מחקרי משמעותי בתחום הנוגע למסלול ההטבה, ולפחות אחד מהם בעל ניסיון משמעותי בתחום החדשנות הטכנולוגית בתעשייה מקרב התעשיינים – חברים;

## תפקידי הוועדה וסמכויותיה

לוועדת המחקר הסמכות לקבל כל החלטה הדרושה לשם הפעלת המסלול (ובלבד שאינה סותרת את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה התפקידים אשר מפורטים במסלולי המשנה המפורטים להלן בסעיף 4.

## גמול

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר ייקבע על-ידי מועצת רשות החדשנות לעניין זה.

## ממלא מקום יו"ר הוועדה

* + 1. אחד מחברי הוועדה, מקרב עובדי רשות החדשנות, אשר ימונה על ידי ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
    2. עובד הרשות כאמור בסעיף 3.4.1 לעיל יוכל לשמש כממלא מקום יו"ר הוועדה, בכפוף למתן הרשאה בכתב מראש הרשות קודם לדיון הפרטני של הוועדה.

## ההטבות שיוענקו במסגרת מסלול ההטבה

במסגרת מסלול ההטבה יופעלו שני מסלולי משנה כדלקמן:

## מסלול משנה - מו"פ בתעשיית הייצור (מופ"ת):

מטרת מסלול משנה זה הינה לעודד את חברות תעשיית הייצור וחברות תעשיית הייצור העילית / מעורבת עילית לקדם ולהטמיע תהליכי חדשנות טכנולוגית או מחקר ופיתוח, באמצעות פיתוח מוצרים חדשניים, שיפור ופיתוח מוצרים קיימים, ופיתוח ושיפור תהליכי ייצור, וזאת במטרה לייצר בידול טכנולוגי ויתרונות תחרותיים בשוק המקומי והעולמי. במסגרת מסלול משנה זה, יוענק מענק כספי המכסה מרכיבי עלות של פעילויות חדשנות או מו"פ, הכל כמפורט בנספח א'.

## מסלול משנה מכינה למו"פ:

מטרת מסלול המשנה הינה לסייע לחברות תעשיית ייצור וחברות בתעשיית הייצור המעורבת עילית להיערך לקראת ביצוע תכנית מו"פ מוצלחת, ולאפיין היבטים נוספים שבהם הן תוכלנה לשפר את מוצריהן ואת תהליכי הייצור שאותם הן מיישמות באמצעות יישום חדשנות טכנולוגית, וזאת לאור קיומם של חסמים שונים, הכל כמפורט בנספח ב'.

## סמכויות פיקוח ואכיפה של רשות החדשנות

מבקש שתכניתו אושרה מתחייב בכל עת לאפשר לרשות החדשנות, או למי מטעמה, לרבות גורמים חיצוניים מטעמה, לבקר את פעולותיו, במועדים ובתנאים שיקבעו על ידיהם, ולפעול על פי הנחיות רשות החדשנות כפי שייקבעו מעת לעת.

## ביטול הסיוע

הוראות חוק החדשנות, לרבות פרק ח' לחוק החדשנות, לעניין ביטול הסיוע, יחולו על ההטבות הניתנות במסגרת מסלול הטבה זה.

## תקציב

## מובהר, כי רשות החדשנות רשאית לעדכן מעת לעת את הסכומים הנקובים במסלול הטבה זה. מתן הסיוע והפעלת מסלול הטבה זה כפופים לאישור התקציב מדי שנה בשנה, למגבלות התקציב ולתקציב המאושר למסלול הטבה זה.

## אם במועד האישור טרם אושר תקציב רשות החדשנות, יהיה אישור המענק כפוף לקיומו של תקציב בתקנה התקציבית המתאימה, ולא תתקבל כל החלטה סופית בדבר המענק המאושר עד לאחר אי שור התקציב על-ידי הגורמים הרלוונטיים.

## שונות

## הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם נקבעו) יחולו על מסלול זה, בשינויים המחויבים, ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות החדשנות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות רשות החדשנות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).

## נהלים של מסלול ההטבה, כפי שייקבעו ויפורסמו מעת לעת על ידי הוועדה, לרבות לעניין הליך הגשת הבקשות והדיון בהן, הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.

## בכל מקרה אין לראות במסלול הטבה זה התחייבות מטעם רשות החדשנות לאשר בקשות/הצעות שתוגשנה או להעביר תשלום כלשהו.

## נהלים, כללים, הודעות וכיוצ"ב שיקבעו ביחס למסלול הטבה זה יפורסמו באתר האינטרנט.

## תחילה

הוראות מסלול ההטבה תוקנו ביום 26 בפברואר 2020, והן מחליפות את הוראות מסלול ההטבה מיום 15 באפריל 2019.

# נספח א'

# מסלול משנה א' - מופ"ת - מחקר ופיתוח בתעשיית הייצור

## כללי

האמור במסלול הטבה מס' 36 של רשות החדשנות - עידוד חדשנות טכנולוגית בתעשיית הייצור (להלן: "**מסלול ההטבה**") יחול על מסלול משנה מופ"ת – מחקר ופיתוח בתעשיית הייצור המפורט בנספח א' זה (להלן: "**מסלול** **המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

מטרת מסלול משנה זה הינה לעודד את חברות תעשיית הייצור וחברות תעשיית הייצור העילית / מעורבת עילית לקדם ולהטמיע תהליכי מחקר ופיתוח או חדשנות טכנולוגית, באמצעות פיתוח מוצרים חדשים, שיפור ופיתוח מוצרים קיימים, וכן פיתוח ושיפור תהליכי ייצור, וזאת במטרה לייצר בידול טכנולוגי ויתרונות תחרותיים בשוק המקומי והעולמי. במסגרת מסלול משנה זה יוענק מענק כספי, המכסה מרכיבי עלות של פעילויות מחקר ופיתוח או חדשנות.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, זולת אם נאמר אחרת בגוף מסלול ההטבה.

## "אזורי עדיפות לאומית"

אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.

## "הוצאות מחקר ופיתוח מוכרות"

הוצאות שהוצאו בביצוע מחקר, פיתוח או בפעילות חדשנות טכנולוגית, על פי תכנית מאושרת, שלגביהן קבעה ועדת המחקר, בכללים שפורסמה באתר האינטרנט, כי ניתן להביאן בחשבון ולפי תנאים שנקבעו במסלול זה.

## "מרכז יישום"

כל אחד מאלה, ובלבד שיאושר על ידי וועדת המחקר כמרכז יישום לעניין מסלול זה:

## גוף ללא כוונת רווח, שאינו מוסד להשכלה גבוהה, כהגדרת מונח זה בחוק החדשנות, ואינו בבעלות ממשלתית מלאה או חלקית, אשר עיקר פעילותו הוא מחקר ופיתוח ומתן שירותי ייעוץ טכנולוגיים ובדיקה לתאגידים תעשייתיים.

## מוסד מוכר להשכלה גבוהה כמשמעותו בחוק המועצה להשכלה גבוהה, התשי"ח-1958.

## תפקידי הוועדה וסמכויותיה

## לוועדת המחקר הסמכות לקבל כל החלטה הדרושה לשם הפעלת המסלול (ובלבד שאינה סותרת את הוראות חוק החדשנות, התקנות, הכללים, הנהלים וההוראות שנקבעו מכוחו), ובכלל זה:

## לדון בכל בקשה המוגשת במסגרת מסלול משנה זה.

## לבחון את הבקשות המוגשות במסגרת מסלול המשנה, בהתאם לתנאי הסף ואמות המידה, ולאשר אותן.

## לעשות כל פעולה לצורך בחינה וההערכה של מצגיהם של המבקשים, לרבות בנוגע לאופן ביצוע התכנית.

## לקבוע תנאים מוקדמים לכניסתו של אישור התכנית לתוקף.

## לקבוע את התנאים לביצוע התכנית המאושרת, לרבות אבני דרך ולוחות זמנים.

## לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבוקש לבצע בתכנית המאושרת לעומת הבקשה המקורית.

## לעקוב אחר ביצועה של תכנית מאושרת, ולהחליט האם לקבוע לה תנאים ואבני דרך.

## לאשר הארכת תקופת הביצוע של התכנית המאושרת, ללא תוספת תקציבית, עד לניצול מלא של התקציב המאושר.

## לאשר קיצור תקופת הביצוע של התכנית המאושרת, אם נוצל התקציב המאושר במלואו והוגשמו יעדי התכנית המאושרת.

## לבטל או להפסיק תמיכה בתכנית מאושרת.

## לקבוע ולפרסם נהלים לביצוע מסלול הטבה זה.

## ראש רשות החדשנות יהיה רשאי למנות ועדות משנה מקרב חברי ועדת המחקר, ולקבוע את פעולות העזר שוועדות המשנה יוכלו לבצע לשם פעילות הוועדה.

## הליך הגשת הבקשות, בחינתן והדיון בהן

הליך הגשת הבקשה במסלול משנה מופ"ת יעשה באחת או יותר משלוש הדרכים המפורטות להלן, בהתאם להחלטת הרשות:

## הגשה שנתית-שוטפת

## הגשת בקשות לקבלת מענק במסגרת מסלול המשנה תתאפשר במהלך כל השנה, בהתאם להוראות והכללים המצוינים להלן.

## בכל תקופה תובאנה בפני הוועדה כל הבקשות שהגיעו עד לאותו מועד, והן ייבחנו זו מול זו. בקשות שתגענה לאחר מועד הדיון תידונה, אם יישאר תקציב, במועד אחר שיקבע יו"ר הוועדה, וייבחנו גם הן זו מול זו.

## המבקש אישור לתכנית יגיש לוועדה תיאור מפורט של התכנית שיש בדעתו לבצע, בצירוף פרטים על ההשקעה הנדרשת ומקורות המימון, סקירה על הידע הקיים בנושא והיכולת להשיגו, תיאור חדשנות המוצר שיפותח ויתרונותיו על פני מוצרים אחרים, פרטים בדבר הדרך שבה בדעתו לייצר את המוצר אם יושגו התוצאות הצפויות במחקר ופיתוח, הצהרה בדבר המקומות שבהם יתבצע ייצור המוצר בישראל ומחוץ לישראל, פעולות הייצור המתוכננות במקומות האמורים בצירוף הנמקה מדוע פעולות ייצור מסוימות מתוכננות להתבצע מחוץ לישראל, וכן שיעור הערך המוסף המתוכנן בישראל ומחוץ לישראל (להלן: "הצהרה בדבר מקום ייצור ושיעור הערך המוסף"), וכן פרטים על בעלי הזכויות בידע, בייצור או בשיווק, וסקירה בדבר היכולת לשווק את המוצר ובדבר ההסדרים שנעשו להבטחת הייצור בישראל.

## המבקש אישור לתכנית ימלא טופס בקשה, בהתאם לנוסח שייקבע על-ידי הוועדה בנהלי מסלול המשנה, ויצרף לבקשתו תעודת התאגדות של המבקש, דו"חות כספיים והצהרות, בהתאם לנוסחים שייקבעו על-ידי ועדת המחקר, הכל לצורך בחינת הבקשה ובכלל זה עמידתה בתנאי הסף, כמפורט בסעיף 6 להלן.

## בחינת הבקשות המוגשות תיעשה על-ידי ועדת המחקר, בהתאם להוראות המפורטות במסלול משנה זה, בין היתר לעניין בחינת העמידה בתנאי הסף ואמות המידה, כמפורט בסעיפים 6 ו-7 להלן, בהתאמה.

## בקשות המוגשות במסגרת מסלול משנה זה ייבדקו על-ידי בודק מקצועי, בהתאם לנהלים אשר ייקבעו על ידי ועדת המחקר.

## המבקש ימסור לוועדת המחקר, לרשות החדשנות, או לכל מי שהוסמך לכך מטעמן, כל פרט ומסמך נוסף שיתבקשו, הדרושים לשם בחינתה של התכנית.

## ועדת המחקר, או מי מטעמה, רשאית לפנות במהלך הבדיקה וההערכה אל המבקשים, בכדי לקבל הבהרות לבקשותיהם, או בכדי להסיר אי בהירויות שעלולות להתעורר בבדיקת הבקשות.

## 

## הגשה במועדים שנקבעו מראש

## הגשת בקשות לקבלת מענק תתאפשר במספר מועדים שייקבעו מראש על ידי הרשות במהלך השנה, בהתאם להוראות והכללים המצוינים בסעיף 5.1 לעיל, בכפוף למגבלת המועדים כאמור.

## בפני הוועדה תובאנה כל הבקשות שהוגשו עד למועד האחרון להגשת בקשות, והן ייבחנו זו מול זו.

## סעיפים ‏5.1.3 - ‏5.1.8 יחולו על סעיף ‏5.2 זה, בשינויים המחויבים.

## קול קורא

## רשות החדשנות תפרסם מעת לעת, פנייה ("קול קורא") לציבור, להגשת בקשות לקבלת מענק. הפנייה לציבור תכלול, בין היתר, את כל תחומי הפעילות שבגינם ניתן יהיה לקבל את המענק, את שלבי המחקר ו/או הפיתוח, את תקופת התכנית השנתית או הרב שנתית, את תנאי הסף ואמות המידה היחודיים לבחינת הבקשות שתוגשנה - אם ישנם, את אופן הגשת הבקשות, וכן את המועד האחרון להגשת הבקשות. בקשה לקבלת מענק כאמור תעשה בכפוף ובהתאם לתנאים שיפורטו במסגרת הקול הקורא.

## בפני הוועדה תובאנה כל הבקשות שהוגשו עד למועד האחרון להגשת הבקשות, והן ייבחנו זו מול זו, בהתאם לתקציב שהוקצה לקול הקורא. הוועדה לא תדון בבקשות שהוגשו באיחור.

## סעיפים ‏5.1.3 - ‏5.1.8 יחולו על סעיף ‏5.3 זה, בשינויים המחויבים.

## תנאי הסף

על מבקש לעמוד, להנחת דעתה של ועדת המחקר, בכל התנאים הבאים במצטבר.

יובהר ויודגש, כי די באי-עמידה באחד מתנאי הסף הבאים כדי להביא לפסילת הבקשה כולה:

## המבקש עומד בתנאי הגדרת המונח "חברת תעשיית ייצור" כהגדרתה בסעיף 2.2 למסלול ההטבה או בתנאי הגדרת המונח "חברת תעשיית ייצור עילית / מעורבת-עילית" כהגדרתה בסעיף 2.3 למסלול ההטבה, לפי העניין, להנחת דעתה של ועדת המחקר.

## המבקש עתיד, כתוצאה מביצוע התכנית, לפתח בישראל, על ידי תושבי ישראל, מוצר חדש או מוצר קיים שהוכנס בו שיפור משמעותי, אלא אם כן שוכנעה ועדת המחקר, מנימוקים שיירשמו, כי לביצועה של התכנית חיוני כי חלק מהתכנית יבוצע שלא בישראל או שלא בידי תושבי ישראל.

## המבקש יעמוד בהסדרי הידע והקניין הרוחני המפורטים בסעיף 12.2 - 12.3 להלן.

## המבקש אינו עומד לבצע את התכנית, על פי הזמנה של אחר, תמורת תשלום מלא או חלקי הניתן כנגד מתן זכויות בעלות, חלקית או מלאה, בידע או במוצר.

## המבקש אינו עומד לקבל, לשם ביצוע התכנית, סיוע מהממשלה או מרשות החדשנות שלא לפי הוראות מסלול משנה זה.

## התכנית אינה כוללת ביצוע מחקר שאושר כמחקר מדעי בהתאם לחוק מס הכנסה (הטבות להשקעה בניירות ערך שתמורתם נועדה למחקר מדעי), התשמ"ד-1983.

## מגיש הבקשה או מי מבעלי מניותיו, אינם בעלי חשבונות מוגבלים ואינם נמצאים בתהליך כינוס נכסים, הקפאת הליכים, פירוק וכו'.

## המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.

## אמות המידה

הוועדה תבחן ותשקול רק את הבקשות שעברו את תנאי הסף, בהתאם לאמות המידה המפורטות להלן:

## מידת החדשנות הטכנולוגית המאפיינת את התיק, ובכלל זה היותה משמעותית ביחס לחדשנות הטכנולוגית הקיימת במבקש.

## התשואה העודפת הצפויה למשק.

## הפוטנציאל העסקי למבקש הגלום בתיק ובכלל זה מידת התחרותיות של המוצר בשוק היעד והפוטנציאל של המבקש להגיע לשוק היעד.

## רמת הסיכון הטכנולוגי/הסיכון ההנדסי הטמונים בפיתוח המוצר.

## היקף הייצור המתוכנן במדינת ישראל ושיעור הערך המוסף בישראל.

## היכולות הטכנולוגיות של המבקש והיערכותו לביצוע התכנית.

## הימשכות התמיכה שניתנה עד כה על-ידי רשות החדשנות או לשכת המדען הראשי במשרד הכלכלה והתעשייה מעבר למה שצוין על-ידי המבקש בבקשה המקורית שאושרה.

## היקף התמיכה

## אם אישרה ועדת המחקר את הבקשה, המענק יהיה בשיעור של 30%, 40% או 50% מהוצאות המחקר והפיתוח, כפי שתקבע הוועדה בהתאם למטרות מסלול משנה זה.

## בהחלטתה כאמור בסעיף 8.1 תיתן ועדת המחקר משקל משמעותי להצהרת מקבל האישור בדבר שיעור הייצור בישראל, כפי שצוינה בהצהרה בדבר מקום ייצור ושיעור הערך המוסף.

## קבעה ועדת המחקר בהתאם לסעיף 8.1, את שיעור המענק למקבל האישור, ייווספו 10% לאותו השיעור אם מקבל האישור מבצע את התכנית באזורי עדיפות לאומית.

## מבלי לפגוע בשיעור המענק שייקבע לפי סעיפים 8.1 - 8.3 לעיל, ייווספו לו 10%, אם לפחות 20% מהתקציב המאושר של מקבל האישור יבוצע במרכז יישום.

## הלוואות

הוועדה רשאית לאשר, לפי בקשת המבקש, כי במקום מענק לפי הוראות מסלול משנה זה תינתן הלוואה למבקש או למי שישקיע בתכנית במפעלו. הלוואה תינתן בהתאם להוראות אשר ייקבעו לעניין זה ע"י מועצת הרשות.

## מתן חוות דעת לגורם ממשלתי

## לבקשת גורם ממשלתי, ובכפוף להסכמות שהושגו בינו לבין רשות החדשנות, תוכל ועדת המחקר לחוות את דעתה ולתת את המלצתה על היבטים שונים הנוגעים לפרויקט שהוגש לאישורו של הגורם הממשלתי, ובכלל זה: החדשנות הטכנולוגית של הפרויקט, האתגרים במימוש הפרויקט, יכולות היזם ו/או התאגיד לבצע את הפרויקט, הפוטנציאל הכלכלי של הפרויקט ותרומתו של הפרויקט למשק בישראל.

## למען הסר ספק, יובהר כי ועדת המחקר רשאית לתת את חוות דעתה והמלצתה על כל פרויקט כאמור בסעיף 10.1 לעיל, וסמכות זו אינה מוגבלת לפרויקטים של חברות תעשיית ייצור ו/או חברות תעשיית ייצור עילית / מעורבת עילית בלבד.

## מניעת כפילויות בקבלת תמיכה

יובהר, כי במשך תקופת ביצוע התכנית המאושרת חל איסור לקבל סיוע מרשות החדשנות ו/או מהממשלה בגין מרכיבים בתכנית שאושרה בהתאם למסלול הטבה זה.

## ידע וקניין רוחני

## מבקש שתכניתו אושרה מתחייב לשמור על דיני הקניין הרוחני כפי שינהגו מזמן לזמן במדינת ישראל. המבקש מצהיר כי ידוע לו שאם יורשע בעבירה על דיני הקניין הרוחני של מדינת ישראל בפסק דיו סופי וחלוט, יהיו רשות החדשנות והוועדה, רשאיות לבטל למפרע כל הטבה, מענק, הלוואה, הטבת מס או יתרון כספי אחר שניתן לו, כולם או חלקם, ולדרוש את החזרתם בצירוף ריבית והפרשי הצמדה כחוק.

## הוראות חוק החדשנות, התקנות, הכללים והנהלים שהותקנו מכוחו והוראות מסלול הטבה מס' 1 של רשות החדשנות – קרן המו"פ (להלן: "מסלול הטבה מס' 1") והנהלים והכללים שנקבעו מכוחו, בנוגע לשמירת הידע וזכויות הייצור בארץ, וההוראות שלא להעביר לאחר את הידע, הזכויות לגביו ואת זכויות הייצור שיופקו מהמחקר ומהפיתוח, ללא אישור מוקדם של הוועדה, יחולו על מענק רשות החדשנות והסיוע הניתנים במסגרת מסלול הטבה זה, בשינויים המחויבים ממנו. למען הסר ספק, יובהר כי הידע והזכויות הנובעות ממנו, לרבות זכויות קניין רוחני, יהיו בבעלות מלאה ובלעדית של המבקש שתכניתו אושרה.

## למרות האמור בסעיף 12.2 לעיל, מקבל האישור יכול שיהיה הבעלים במשותף בידע ובזכויות הנובעות ממנו עם ישות משפטית אחרת המאוגדת בישראל ואשר פועלת בהתאם לדיני מדינת ישראל (להלן: "הישות האחרת"), לרבות זכויות הקניין הרוחני בהתאם לחלוקה בין הצדדים אשר אושרה ע"י ועדת המחקר, וכל אחד מהם יוכל להשתמש בידע ובזכויות הנובעות ממנו לרבות זכויות הקניין הרוחני, ללא הגבלה, כל עוד: (א) יחולו על הישות האחרת החובות לפי מסלול משנה זה ולפי תנאי התכנית המאושרת, לרבות החובה שלא להעביר את הידע לאחר אלא בהסכמת ועדת המחקר, ולרבות החובה לשלם תמלוגים, בכפוף להוראות סעיף 14 להלן; (ב) אין השימוש של הישות האחרת פוגע ביכולת השימוש של מקבל האישור בידע ובזכויות הנובעות ממנו, לרבות זכויות הקניין הרוחני. העברת הידע או הזכויות הנובעות ממנו, לרבות זכויות הקניין הרוחני, ע"י מקבל האישור לגורם שאינו הישות האחרת, תהיה כפופה להוראות מסלול ההטבה מס' 1 בנוגע להעברת ידע לאחר כמפורט בסעיף 12.2 לעיל.

## אישורים בנוגע לבקשות אשר יוגשו בנוגע לנושאים המפורטים בסעיף 12 זה יינתנו ע"י ועדת המחקר.

## העברת ייצור

## הוראות מסלול הטבה מס' 1 - קרן המו"פ וחוק החדשנות בקשר לייצור בישראל או מחוצה לה והעברת הייצור מחוץ לישראל, יחולו על מענקים הניתנים מכוח מסלול הטבה זה בשינויים המתחייבים.

## אישורים בנוגע לבקשות אשר יוגשו בנוגע לנושאים המפורטים בסעיף 13.1 זה יינתנו ע"י ועדת המחקר.

## תמלוגים

## מי שניתן לו אישור מכוח מסלול משנה זה, ובכלל זה ישות אחרת כמפורט לעיל, ישלם לאוצר המדינה תמלוגים מכל הכנסה הנובעת מהמוצר, שפותח במסגרת התכנית או הנובע ממנה, לרבות שירותים הנלווים למוצר או הכרוכים בו, והכל בין אם ההכנסה נוצרה אצל מי שניתן לו האישור או אצל אדם או תאגיד קשור;

## לענין זה -

## "אדם או תאגיד קשור" - אחד מאלה:

## (1) תאגיד שהשליטה בו, במישרין או בעקיפין, היא בידי מי שניתן לו האישור;

## (2) מי ששולט, במישרין או בעקיפין, במי שניתן לו האישור;

## (3) תאגיד שהשליטה בו, במישרין או בעקיפין, היא בידי מי שמתקיימות בו הוראות פסקאות (1) או (2) או בידי מי שקיבל אישור כאמור בפסקה (4);

## (4) מי שקיבל אישור לייצר את המוצר מידי מי שניתן לו האישור או מידי מי שמתקיימות בו הוראות פסקאות (1) עד (3);

## "שליטה" - כמשמעותה בחוק ניירות ערך, התשכ"ח-1968;

## התמלוגים ישולמו בשיעורים ולפי הוראות המפורטות בנספח א-1.

## התמלוגים ייגבו בדרך שגובים מס, ופקודת המסים (גביה) תחול כאילו היו התמלוגים מס כמשמעותו באותה פקודה, ויראו את חשב הרשות כממונה על הגבייה לפי הפקודה האמורה.

## דיון חוזר

## הוועדה תקיים דיון חוזר בכל החלטה שקיבלה, אם בתוך ארבעים וחמישה ימים ממועד קבלת ההחלטה הגיש המבקש, שבעניינו התקבלה החלטת הוועדה כאמור, בקשה מנומקת בכתב לקיים דיון חוזר.

## הגשת בקשה לדיון חוזר על-ידי המבקש טעונה תשלום אגרה בהתאם לתקנות אשר נקבעו לעניין זה מכוח חוק החדשנות.

## הוראת מעבר

תאגיד שהוכר בעבר על-ידי ועדת המחקר הפועלת מכוח מסלול הטבה מס' 1 של רשות החדשנות – קרן המו"פ כחברת תעשייה מסורתית (כהגדרת מונח זה בנספח ד' "הוראות לעניין שיעור התמלוגים וכללים לתשלומם" של מסלול הטבה מס' 1 של רשות החדשנות – קרן המו"פ) יהא זכאי להגיש תיק המשך יחיד במסגרת מסלול משנה זה, בכפוף לכך שהבקשה תוגש בתוך 12 חודשים מתום התיק האחרון שבוצע על-ידי המבקש, או בתוך 12 חודשים מיום 17 בינואר 2018, המועד המאוחר מבין השניים.

## תחילה

הוראות מסלול משנה זה תוקנו ביום 26 בפברואר 2020 והן מחליפות את הוראות מסלול המשנה מיום 15 באפריל 2019.

# נספח ב'

# מסלול משנה ב' – מכינת מו"פ לחברות תעשיית הייצור

## כללי

האמור במסלול הטבה מס' 36 של רשות החדשנות- עידוד חדשנות טכנולוגית בתעשיית הייצור (להלן: "**מסלול ההטבה**") יחול על מסלול משנה מכינת מו"פ לחברות תעשיית הייצור (להלן: "**מסלול המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

## לתעשיית הייצור בישראל ישנם חסמים שונים המקשים עליה לפתח יתרון תחרותי על בסיס חדשנות טכנולוגית, ובכלל זה העלויות הראשוניות של ביצוע מחקר ופיתוח (להלן: "מו"פ"). בנוסף, קיים חשש להקצאת תקציבים להשקעה במו"פ, לאור הסיכון הקיים בהשקעה זו, שכן לרוב תוצאות ההשקעה מתרחשות מספר שנים לאחר ביצועה.

## לפיכך, מטרת מסלול המשנה הינה לסייע לחברות תעשיית הייצור וחברות תעשיית הייצור המעורבת עילית להיערך לקראת ביצוע תכנית מו"פ מוצלחת ולאפיין היבטים נוספים בהם הן תוכלנה לשפר מוצריהן ואת תהליכי הייצור באמצעות יישום חדשנות טכנולוגית.

## הגדרות

במסלול המשנה תיוחד למונחים הבאים ההגדרה המופיעה בסעיף זה, זולת אם נאמר אחרת בגוף מסלול המשנה:

## "אזור עדיפות לאומית"

אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.

## "בקשה"

בקשה שמגישה חברת תעשיית ייצור ו/או חברת תעשיית ייצור מעורבת עילית לאישור תכנית לפני מסלול משנה זה.

## "הוצאות מאושרות"

הוצאות שייקבעו על-ידי הוועדה במסגרת נהלי מסלול המשנה, ובכלל זה שירותי ייעוץ, קבלני משנה, חומרים מתכלים, ציוד וסקרי פטנטים.

## "מומחה טכנולוגי"

יחיד שהינו בעל ניסיון טכנולוגי מוכח בתחומי הפעילות בהם ניתן הייעוץ במסגרת כלי התמיכה של מסלול משנה זה.

## "מבקש"

חברת תעשיית ייצור ו/או חברת תעשיית ייצור מעורבת עילית המגישה בקשה מכוח מסלול משנה זה.

## "מענק"

מימון רשות החדשנות הניתן לחברת תעשיית ייצור ו/או חברת תעשיית ייצור מעורבת עילית לשם ביצוע תכנית מכוח מסלול משנה זה.

## עקרונות מסלול המשנה

במסגרת מסלול המשנה יופעלו ארבעה כלי תמיכה, בהתאם למפורט להלן:

## כלי תמיכה בסיסי – תכנית בה יבוצע תהליך כולל של מיפוי ובחינת יכולותיו הטכנולוגיות של המבקש על-ידי מומחה טכנולוגי. המומחה הטכנולוגי יסייע למבקש לגבש מוצרים חדשים, לבחון ולזהות את הפערים הטכנולוגיים ביכולותיו הקיימות של המבקש וכן להכין את המבקש לקראת ביצוע תכנית מו"פ.

## כלי תמיכה לבדיקת היתכנות טכנולוגית – תכנית בה יבוצע תהליך של בדיקת היתכנות טכנולוגית בהובלת מומחה טכנולוגי. המומחה הטכנולוגי יסייע למבקש לבצע הליך מקדמי של הסרת סיכונים טכנולוגיים, ובכלל זה סקירת ספרות, ביצוע בדיקות הנדסיות, ניסויים, אנליזות וניתוח תוצאותיהם לצורך החלטה בדבר ביצוע תכנית מו"פ.

## כלי תמיכה לפיתוח פתרונות לכשלי תהליך הייצור – תכנית בה תבוצע בחינה של חלופות לפתרון בעיות טכנולוגיות, המאפיינות את תהליכי הייצור של המבקש הן בהיבט התיאורטי והן בהיבט המעשי וגיבוש המלצות למציאת פתרונות לבעיות טכנולוגיות אלו באמצעות תהליכי פיתוח בהובלת מומחה טכנולוגי.

## כלי תמיכה לשיפור תהליכי הייצור – תכנית בה יבוצע ניתוח של תהליכי הייצור המופעלים אצל המבקש, לצורך ייעולם או להטמעה של תהליכים מתקדמים לשם שיפור הפריון, תוך הסתייעות במומחה טכנולוגי.

## כלי תמיכה להכנה לייצור – תכנית בה יבוצע ניתוח ובחינה של התאמת טכנולוגיית הייצור לייצור תעשייתי, בהובלת מומחה טכנולוגי. המומחה הטכנולוגי יסייע למבקש לבחון ולזהות את תהליכי הייצור הנדרשים לטובת היערכותו לקראת ייצור תעשייתי.

## תפקידי ועדת המחקר וסמכויותיה

לוועדת המחקר (להלן: "**הוועדה**") הסמכות לקבל כל החלטה הדרושה לשם הפעלת מסלול משנה זה (ובלבד שאינה סותרת את הוראות חוק החדשנות, התקנות, הכללים, הנהלים וההוראות שנקבעו מכוחו), ובכלל זה:

## לדון בכל בקשה המוגשת במסגרת מסלול משנה זה.

## לבחון את הבקשות המוגשות במסגרת מסלול המשנה בהתאם לתנאי הסף ואמות המידה ולאשר אותן.

## לעשות כל פעולה לצורך בחינה והערכה של מצגיהם של המבקשים, לרבות בנוגע לאופן ביצוע התכנית.

## לקבוע תנאים מוקדמים לכניסתו של אישור התכנית לתוקף.

## לקבוע את התנאים לביצוע התכנית המאושרת, לרבות אבני דרך ולוחות זמנים.

## לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבוקש לבצע בתכנית המאושרת לעומת הבקשה המקורית.

## לעקוב אחר ביצועה של תכנית מאושרת, ולהחליט האם לקבוע לה תנאים ואבני דרך.

## לאשר הארכת תקופת הביצוע של התכנית המאושרת ללא תוספת תקציבית, עד לניצול מלא של התקציב המאושר.

## לאשר קיצור תקופת הביצוע של התכנית המאושרת, אם נוצל התקציב המאושר במלואו והוגשמו יעדי התכנית המאושרת.

## לבטל או להפסיק תמיכה בתכנית מאושרת.

## למנות צוות מייעץ לצורך גיבוש המלצות בעניין הבקשות המוגשות במסגרת מסלול המשנה.

## לעשות כל פעולה לשם בחינת המצגים המוגשים לוועדה או לאישורה.

## לקבוע ולפרסם נהלים לביצוע מסלול משנה זה.

## ראש רשות החדשנות יהיה רשאי למנות ועדות משנה מקרב חברי ועדת המחקר, ולקבוע את פעולות העזר שוועדות המשנה יוכלו לבצע לשם פעילות הוועדה.

## תנאי הסף

על מבקש לעמוד, להנחת דעתה של ועדת המחקר, בכל התנאים הבאים, במצטבר. יובהר ויודגש, כי די באי-עמידה באחד מתנאי הסף כדי להביא לפסילת הבקשה כולה:

## המבקש הינו תאגיד ישראלי שהתאגד כדין בישראל ופועל בהתאם לדיני מדינת ישראל למטרות רווח.

## המבקש הינו חברת תעשיית ייצור, כהגדרתה בסעיף 2.2 של מסלול ההטבה או חברת תעשיית ייצור מעורבת עילית, כהגדרתה בסעיף 2.3 של מסלול ההטבה.

## לעניין כלי תמיכה להיערכות לייצור, בנוסף לאמור לעיל, ניתן כי המבקש יהיה תאגיד אשר התאגד כדין במדינת ישראל ופועל בהתאם לדיני מדינת ישראל אשר נמצא עד שלב ההרצה המזערית (small scale) של תהליך ייצור המוצר.

## מחזור המכירות של המבקש בשנה הקלנדרית שקדמה להגשת הבקשה אינו עולה על 70 מיליון דולר של ארצות-הברית.

## בקשה המוגשת ביחס לכלי התמיכה הבסיסי או לכלי התמיכה לשיפור תהליכי הייצור – נדרש כי תעמוד בשני התנאים הבאים במצטבר:

## במהלך 5 (חמש) השנים שקדמו להגשת הבקשה במסלול משנה זה, קיבל המבקש אישור ללא יותר מתכנית מו"פ אחת, מרשות החדשנות, מלשכת המדען הראשי במשרד הכלכלה והתעשייה או ממתימו"פ.

## המבקש לא קיבל אישור לתכנית מכינה למו"פ בכלי התמיכה הבסיסי או בכלי התמיכה לשיפור תהליכי הייצור, בהתאמה, בחמש השנים שקדמו להגשת הבקשה במסלול משנה זה.

## בקשה המוגשת ביחס לכלי התמיכה להכנה לייצור – נדרש כי המבקש לא קיבל אישור לתכנית מכינה למו"פ בכלי התמיכה להכנה ליצור, בחמש השנים שקדמו להגשת הבקשה במסלול משנה זה.

## המבקש לא קיבל ואינו מקבל מימון מצד שלישי כלשהו, לרבות מהמדינה, בגין התכנית שבגינה הוגשה בקשה במסגרת מסלול משנה זה.

## מגיש הבקשה או מי מבעלי מניותיו, אינם בעלי חשבונות מוגבלים ואינם נמצאים בתהליך כינוס נכסים, הקפאת הליכים, פירוק וכו'.

## המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.

## אמות המידה

הוועדה תבחן ותשקול רק את הבקשות שעברו את תנאי הסף המפורטים לעיל, בהתאם לאמות המידה המפורטות להלן:

## אמות המידה לכלי התמיכה הבסיסי:

* + 1. מידת הפוטנציאל של המבקש ליישם את תוצאות מסלול משנה זה לשם ביצוע תכנית מו"פ.
    2. מידת התאמתו של המומחה הטכנולוגי להובלת החברה לביצוע מוצלח של הפעילות המתוכננת במסגרת מסלול משנה זה.
    3. התשואה הצפויה למשק בעקבות יישום תוצאות מסלול משנה זה בפעילות המבקש.

## אמות המידה לכלי תמיכה לבדיקת היתכנות טכנולוגית/לכלי תמיכה לפיתוח פתרונות לכשלי תהליך הייצור/לכלי תמיכה לשיפור תהליכי הייצור:

* + 1. מידת הפוטנציאל ויכולתו של המבקש ליישם את תוצאות מסלול משנה זה לשם ביצוע תכנית מו"פ.
    2. מידת התאמתו של המומחה הטכנולוגי להובלת החברה לביצוע מוצלח של הפעילות המתוכננת במסגרת מסלול משנה זה.
    3. התשואה הצפויה למשק בעקבות יישום תוצאות מסלול משנה זה בפעילות המבקש.
    4. מידת המורכבות של האתגרים הטכנולוגיים הגלומים בהתמודדות עם המצב הקיים שהוביל את המבקש להגשת בקשה במסלול משנה זה.
    5. הפוטנציאל הכלכלי הגלום ביישום תוצאות מסלול משנה זה עבור המבקש.

## אמות המידה לכלי תמיכה להכנה לייצור:

* + 1. מידת הפוטנציאל ויכולתו של המבקש ליישם את תוצאות מסלול משנה זה לשם הקמת יכולת ייצור בארץ.
    2. מידת התאמתו של המומחה הטכנולוגי להובלת החברה לביצוע מוצלח של הפעילות המתוכננת במסגרת מסלול משנה זה.
    3. התשואה הצפויה למשק בעקבות יישום תוצאות מסלול משנה זה בפעילות המבקש.
    4. מידת המורכבות של האתגרים הטכנולוגיים הגלומים בהתמודדות עם המצב הקיים שהוביל את המבקש להגשת בקשה במסלול משנה זה.
    5. הפוטנציאל הכלכלי הגלום ביישום תוצאות מסלול משנה זה עבור המבקש.
    6. תרומת הפעילות במכינה להקמת יכולת הייצור בארץ על ידי המבקש.

## הליך הגשת הבקשות, בחינתן והדיון בהן

הליך הגשת הבקשה במסלול משנה המכינה למו"פ יעשה באחת משלוש הדרכים המפורטות להלן, בהתאם להחלטת הרשות:

* 1. **הגשה שנתית-שוטפת**
     1. הגשת בקשות לקבלת מענק במסגרת מסלול המשנה תתאפשר במהלך כל השנה, בהתאם להוראות והכללים המצוינים להלן.
     2. בכל תקופה תובאנה בפני הוועדה כל הבקשות שהגיעו עד לאותו מועד, והן ייבחנו זו מול זו. בקשות שתגענה לאחר מועד הדיון תידונה, אם יישאר תקציב, במועד אחר שיקבע יו"ר הוועדה, וייבחנו גם הן זו מול זו.
     3. המבקש ימלא טופס בקשה, בהתאם לנוסח שייקבע על-ידי הוועדה בנהלי מסלול המשנה, ויצרף לבקשתו תעודת התאגדות של המבקש, דו"חות כספיים והצהרות בהתאם לנוסחים שייקבעו על-ידי ועדת המחקר, הכל לצורך בחינת הבקשות ובכלל זה תנאי הסף.
     4. הוועדה תבחן את הבקשות שתוגשנה בהתאם לתנאי הסף ואמות המידה המפורטים לעיל וכן את ההמלצות מטעם הצוות המייעץ (אם ימונה על-ידיה).
     5. המבקש ימסור לוועדה, לרשות החדשנות, או לכל מי שהוסמך לכך על-ידיהן, כל מידע, פרט ומסמך נוספים שיתבקשו לשם בחינת הבקשה.
     6. מבקש אשר בקשתו תאושר על-ידי הוועדה יקבל על כך הודעה, ויהיה עליו לחתום על כתב התחייבות בנוסח שייקבע על-ידי הוועדה.
     7. אישור הבקשה ייכנס לתוקפו לאחר החתימה על כתב ההתחייבות על-ידי המבקש והוצאת כתב אישור על-ידי רשות החדשנות לתקופת הביצוע אשר נקבעה על-ידי הוועדה.
  2. **הגשה במועדים שנקבעו מראש**
     1. הגשת בקשות לקבלת מענק תתאפשר במספר מועדים שייקבעו מראש על ידי הרשות במהלך השנה, בהתאם להוראות והכללים המצוינים בסעיף 8.1 לעיל, בכפוף למגבלת המועדים כאמור.
     2. בפני הוועדה תובאנה כל הבקשות שהוגשו עד למועד האחרון להגשת בקשות, והן ייבחנו זו מול זו.
     3. סעיפים ‏8.1.3 - ‏8.1.7 יחולו על סעיף 8.2 זה, בשינויים המחויבים.
  3. **קול קורא**
     1. רשות החדשנות תפרסם מעת לעת, פנייה ("קול קורא") לציבור, להגשת בקשות לקבלת מענק. הפנייה לציבור תכלול, בין היתר, את כל תחומי הפעילות שבגינם ניתן יהיה לקבל את המענק, את שלבי המחקר ו/או הפיתוח, את תקופת התכנית השנתית או הרב שנתית, את תנאי הסף ואמות המידה היחודיים לבחינת הבקשות שתוגשנה – אם ישנם, את אופן הגשת הבקשות וכן את המועד האחרון להגשת הבקשות. בקשה לקבלת מענק כאמור תעשה בכפוף ובהתאם לתנאים שיפורטו במסגרת הקול הקורא.
     2. בפני הוועדה תובאנה כל הבקשות שהוגשו עד למועד האחרון להגשת הבקשות והן ייבחנו זו מול זו, בהתאם לתקציב שהוקצה לקול הקורא. הוועדה לא תדון בבקשות שהוגשו באיחור.
     3. סעיפים ‏8.1.3 - ‏8.1.7 יחולו על סעיף 8.3 זה, בשינויים המחויבים.

## המענק

* 1. סך התקציב הכולל לתכנית שאושרה במסגרת מסלול משנה זה יהא עד 75,000 ₪. שיעור המענק מטעם רשות החדשנות במסלול משנה זה יהא 66% מסך התקציב הכולל, בהתאם להוצאות המאושרות.
  2. למרות האמור בסעיף 9.1 לעיל, סך התקציב הכולל לתכנית שאושרה במסגרת מסלול משנה זה, אשר תבוצע באזור עדיפות לאומית, יהא עד 100,000 ₪. שיעור המענק מטעם רשות החדשנות במסלול משנה זה לתכנית שתבוצע באזור עדיפות לאומית יהא עד 75% מסך התקציב הכולל, בהתאם להוצאות המאושרות.

## תקופת הביצוע

* 1. תקופת הביצוע לתכנית שאושרה במסגרת מסלול משנה זה תהא 9 חודשים.
  2. במקרים חריגים הוועדה תהא רשאית להאריך את תקופת הביצוע לתקופה נוספת שלא תעלה על 6 חודשים, זאת ללא תוספת תקציב.

## תמלוגים

מקבלי מענק במסגרת מסלול משנה זה יהיו פטורים מתשלום תמלוגים בגינו.

## תחילה

הוראות מסלול משנה זה תוקנו ביום 26 בפברואר 2020 והן מחליפות את הוראות מסלול המשנה מיום 15 באפריל 2019.